Næste alle færinger har bil, fordi en bil giver en utrolig frihed til at komme rundt i landet. Vejnettet er veludbygget, og med bil kan man hurtigt komme rundt i det meste af landet. Med bil kan du gøre det i dit eget tempo, hvilket er en stor fordel, eftersom vejret kan være meget forskelligt rundt om i landet. Færøerne er en oplevelse for sig. Øerne har en enestående natur, en rig historie og et rigt kulturliv. Det afvekslende vejr med regn, dis, varme og solskin giver betagende naturoplevelser, og mødet med de gæstfrie indbyggere er en væsentlig del af oplevelsen. Der er fugle og får, uberørt natur og isolerede bygder. Der er stilhed, der kun brydes af brusende vandfald og øredøvende brænding. Færøerne er i høj grad natur, men der er også andet. Her er verdens mindste og hyggeligste hovedstad. Hotellerne er gode, og det samme er det kulinariske og kulturelle udbud. Gåture i den stemningsfulde og historiske gamle bydel kan man ikke få nok af. På denne kør-selv-ferie kan man opleve noget af det hele. Dag 1 Ankomst til Vágar lufthavn. Bilen afhentes ved 62N skranken i lufthavnen hvor I også vil få udleveret et kort over øerne. Fra lufthavnen kører I de blot 200 m over til Hotel Vágar * * * hvor I skal tilbringe den første nat. Vi forslår at I udforsker øen Vágar, med en tur til Sørvágur, Bøur og Gásadalur-hvorfra der er en fantastisk udsigt til Tindholmur og Mykines. Dag 2 Dagens tur går fra Vágar via Streymoy til Eysturoy, hvor den idyliske bygd Gjógv på den nord-østlige side af øen venter. Turen vil bringe dig ned i Færøernes første undersøiske tunnel, hvor man når man er dybest er 105 meter under havets overflade-herefter foreslår vi at man besøger Vestmanna og tager en tur under Færøernes mest populære turistattraktion Vestmannabjergene (ca. 2 timer), med de tårnhøje fugleklipper nord for Vestmanna. Herefter går turen til Kvívík, hvor man kan stoppe ved vikingebosættelserne i bygden. Turen fortsættes over Streymoy via "Atlanterhavs-broen" til Eiði og derved videre til Gjógv-på denne del af turen er der flere steder med helt fantastisk udsigt og specielt over de unikke klippeformationer "kæmpen og kællingen" ud for nordspidsen af Eysturoy. De næste to nætter nydes i det unikke Guesthouse Gjáargarður * * . Dag 3 Her foreslår vi en mindre tur til Tjørnavík, hvor vi anbefaler at få afkølet tæerne ved en vandretur på den dejlige sandstrand, og der ses spor fra vikingetiden. På vej retur til Gjógv er det et "must" at opleve bygden Saksun; kirken og gården Dúvugarður (museum). Når der køres fra Eiði til Gjógv passerer man under Færøernes højeste fjeld Slættaratindur (882 m). Dag 4 Denne dag fortsætter turen fra Gjógv til Klaksvík-under vejrs passerer man Oyndarfjørður, hvor man kan se de egendommelige "Rolling Stones" på venstre side ved indkørsel i bygden. Efter Oyndarfjørður går turen gennem Færøernes anden og nyeste undersøiske tunnel til Klaksvík-i bunden af tunnellen har kunstneren Tróndur Patursson udsmykket tunnellen med glaskunst. De næste to nætter på Hotel Klaksvík * * * . Dag 5 Dagens udflugt står i Nordøernes tegn-først nordpå til Færøernes nordligste bygd Viðareiði. Efter Viðareiði køres via dæmningen til Kunoy, hvor vi foreslår en vandretur i den fantastiske plantage og eventuel at nyde en medbragt madpakke. Der bør stoppes ved Christianskirken i Klaksvík-vel nok den smukkeste kirke på Færøerne. Tag muligheden for at besøge øen Kalsoy. Der er mange sagn knyttet til Kalsoy. Det mest kendte er sagnet om sælkvinden, som blev tvunget til at gifte sig med en bondesøn fra Mikladalur og fik børn med ham. En dag fandt sælkvinden sit sælskind igen og vendte tilbage til havet. Se den smukke statue af sælkvinden i Mikladalur. Dag 6 Så går turen via Klaksvík til Tórshavn-her bør stoppes ved vikingebosættelserne ved Leirvík. Vi har valgt at indlægge en dag til fri disposition-så er der luft til at udforske verdens mindste og nok også hyggeligste hovedstad Tórshavn. Dag 7 Vi foreslår en heldagstur til øen Nolsoy; med den offentlige båd fra centrum i Tórshavn tager turen blot 15-20 minutter-men oplevelsen af øen vil bringe dig mange årtier tilbage i tiden. Benyt muligheden at opleve øen med en af de lokale guider til evt. den sydlige del af øen hvor man kan se den flotte konstruktion af et fyrtår med en af verdens største linser med en højde af næsten 3 meter og en vægt på 4 tons. Her på øen er det også muligt at opleve verdens største koloni af storm svaler og besøge ornithologen Jens Kjeld Jensen og se alle hans udstoppede fugle og dyr. Dag 8 Formiddagen bruges til at udforske Tórshavn; en vandretur i den gamle bydel "á Reyni", Tinganes og til fortet Skansin-denne tur kan også foretages med lokal guide!